再咏番昜方節士
作者：王柏
朝代：宋

paragraphs: 博物君子識鑒精，包羅錯綜能成文。
夫何吳興戴慶豫，慨然譜竹擬諸形。
非草非木言甚決，品類繁夥難盡說。
九江五嶺多逸遺，維此方君更無別。
隠彩韜名志行堅，萬里臨邛族最寒。
文饒携來甘露寺，聲價壓倒萬琅玕。
眼節鬚牙如積累，四面對出莫與比。
不有芝田紀錄詳，後世莫知深可恥。
我聞此說亦相仍，未嘗親得見觚稜。
江東使者返行部，招徠節士番中分。
个个折旋皆中矩，什什來歸敬岩所。
有匪良朋保歲寒，凜然如對齊充父。
后山居士知其然，心事曾將詩句傳。
老來不復人間事，寄語山翁莫削圓。